ועדת הכלכלה, כנסת 25, פרוטוקול מספר 191, 2023-07-25 00:00

דוד ביטן: אני פותח את הישיבה, הארכת כביש 6 צפונה, אישור החלטת הממשלה בדבר קביעת קטעים 8 ו-9/1 של כביש ארצי לישראל ככבישי אגרה, לפי סעיף 2 לחוק כביש אגרה (כביש ארצי לישראל)

דוד ביטן:  היועץ המשפטי, אתה יכול להסביר לנו?      

איתי עצמון: אני אגיד מה המסגרת החוקית

איתי עצמון:  לפי חוק כביש אגרה (כביש ארצי לישראל) בסעיף 2 שבו, הממשלה באישור ועדת הכלכלה של הכנסת רשאית להחליט כי קטעים נוספים של כביש ארצי לישראל יהיו כבישי אגרה

איתי עצמון:  ההחלטה הזו גם מתפרסמת ברשומות ובעקבות החלטת הממשלה, שגם נשלחה אלינו, שבה בעצם הוחלט על הארכת כביש חוצה ישראל צפונה - - -     

דוד ביטן: מאיזה מקטע?      

שי ששתיאל: אנחנו מדברים על מקטעים מסומך ועד בית העמק

דוד ביטן: והשני מה?      

שי ששתיאל: אלה שני הקטעים ביחד

דוד ביטן: הכביש מוכן?      

שי ששתיאל: לא

דוד ביטן: זה רק בעתיד?      

שי ששתיאל: כן

שי ששתיאל:  החלטת הממשלה גם קובעת שהכביש הזה יהיה כביש אגרה

שי ששתיאל:  הוקמה ועדת מכרזים בחשב הכללי

דוד ביטן: ליד איפה זה בית העמק?      

שי ששתיאל: טיפה דרומית לכברי

דוד ביטן: תן לי עיר

שי ששתיאל: עכו

שמעון אברהם: מזרחית לעכו, מקביל לקטע הדרומי של נהריה

דוד ביטן: אמרת לי שזה עדיין לא הסכום של האגרה

איתי עצמון: נכון, כי הסכום המקסימלי של האגרה וגם התקופה המרבית של חוזה הזיכיון אלה דברים שאמורים להגיע לאישור הוועדה בהמשך, לפי סעיף 3(ג) לחוק

איתי עצמון:  אנחנו בשלב הראשון של הפרויקט

אברהם בצלאל: אני רוצה להגיד כמה מילים

אברהם בצלאל:  אמנם זה לא קשור לדיון ספציפית, אבל דווקא, אדוני היושב ראש, אני חושב שאנחנו צריכים לא לאשר את זה עדיין ואני אסביר למה

אברהם בצלאל:  יש כל כך הרבה אנשים שמקבלים קנסות על זה שהם לא שילמו

אברהם בצלאל:  אנשים לא כל כך מכירים, לצערי אין מספיק הסברה לגבי כביש חוצה צפון, אנשים רגילים לנסוע בכביש 6, או שהם מנויים, או שהם – הם מגיעים לקטע שהם לא מכירים אותו בכלל ולצערי הרב, אני לא מדבר על אנשים שקיבלו קנסות שאפילו אין להם רכב בבעלותם, אבל אנשים שיש להם רכב בבעלותם, מדובר על קנס שתפח להם מחמישה שקלים לאלפי שקלים

אברהם בצלאל:       אמנם זה לא לדיון עצמו, אבל הם מגיעים בצד אחד, הכביש עדיין לא קיים, אנחנו מבקשים לאשר ולקדם - - -     

דוד ביטן: לא, אבל בלי האישור הזה לא יחתמו איתם על ההסכם

אברהם בצלאל: בחלק הזה הם רצים קדימה, מצד שני יש כל כך הרבה אזרחים, אפילו השופט סולברג ביקש מכם תשובות בעניין הזה ואני רוצה להבין באמת מה נעשה עד עכשיו בדבר הזה ואיך אפשר לדאוג שבסוף אזרחים תמימים לא יגיעו פתאום למצב של עיקולים, מגיע אליהם חשבון שהם לא יודעים מאיפה זה בא להם

אברהם בצלאל: , מחמישה שקלים להגיע אפילו לאלפי שקלים

אברהם בצלאל:  זו הזדמנות אולי בוועדה הזאת לפתור את זה

דוד ביטן: אני לא מבין, אנחנו כבר נמצאים אולי 20 שנה אחרי כביש 6, עדיין יש בעיות בלתת הודעות לאנשים?      

שי ששתיאל: לא, הבעיה שמתוארת כאן זה הבלבול שיש בין כביש 6 הקיים, דרך ארץ המרכזי, לכביש 6 חוצה צפון

שי ששתיאל:  בן אדם שהוא מנוי בכביש 6, הוא חושב שהוא גם מנוי בכביש 6 חוצה צפון ואז הוא שוכח לשלם

דוד ביטן: זה דבר שצריך לפתור אותו

שי ששתיאל: נכון, זה עלה כמה פעמים

דוד ביטן: זה עלה איפה כמה פעמים?      

שי ששתיאל: גם מולנו, גם בדיונים בוועדה הזאת

דוד ביטן: ואיך פתרתם את זה?      

שי ששתיאל: אנחנו מציעים פתרון, א' גם ב - - -     

דוד ביטן: שיהיה מנוי אחד לשניהם והם יסתדרו ביניהם

שי ששתיאל: מה שאנחנו מציעים במכרז, זה עוד קצת מוקדם, אבל במכרז הנוכחי הקטעים של 6 החלק הצפוני, אנחנו נחייב את הזכיינים להשתמש באפליקציות תשלומים

שי ששתיאל:  הדבר הזה גם קיים ב-6 חוצה צפון וב-6 בקטע מרכזי עבדנו מאוד קשה וחייבנו - - -     

דוד ביטן: איפה יש עכשיו קטע? בדרום הבעיה?      

שי ששתיאל: אני רק אשלים את המשפט, אולי זה יעשה סדר, אנחנו ב-6 קטע מרכזי נחייב את הזכיין הקיים גם להתקשר עם אפליקציות תשלומים

שי ששתיאל:  אנחנו כבר יודעים שהוא עשה את זה

דוד ביטן: תקשיב, אנחנו בניגוד למה שאמר חבר הכנסת לא נעכב, כי בלי זה אין הסכם, אני רוצה שהעסק יתפתח, אבל לנושא הזה של בלבול זה דבר שצריך לפתור אותו

אברהם בצלאל: זה לא חוב של כמה שקלים, זה אלפי שקלים

דוד ביטן: אני אבקש מהמנהלת לקבוע לנו דיון מיוחד על העניין הזה, אני לא מוכן שאנשים ישלמו סתם כסף בגלל טעויות כאלה

דוד ביטן:  זה הגיוני שאנשים לא יודעים שהם נכנסים לקטע שאין להם מנוי על זה

אברהם בצלאל: במקום לפנות ימינה הוא ממשיך ישר ונכנס למנהרות

דוד ביטן: אתה צודק, אנחנו נעשה דיון מיוחד על זה ועד אז תבואו עם תשובות

שי ששתיאל: יש לנו מענה, אין בעיה, בסדר גמור

דוד ביטן: תביאו גם את הזכיינים לפה אם אפשר לאותה ישיבה

איתי עצמון: מה לוחות הזמנים להמשך הפרויקט?      

שי ששתיאל: אחרי שהוועדה תאשר את החלטת הממשלה אנחנו נפרסם את המיון המוקדם, זה החלק הראשון במכרז, אנחנו צופים שבתחילת שנת 24' נפרסם גם את החלק השני, כמובן אחרי שעברנו בממשלה, העברנו החלטת ממשלה וגם אחרי שעברנו כאן בוועדה שאישרה את תנאי המכרז, את תקופת הזיכיון ואת גובה האגרה

איתי עצמון: כלומר הצפי לתחילת שנת 2024?      

שי ששתיאל: משהו כזה, כן

דוד ביטן: מה אורך המסלול הזה?     

שי ששתיאל: 22 קילומטר

דוד ביטן: כמה מסלולים?      

קריאה: עד איפה הוא יגיע? עד חיפה?      

שי ששתיאל: זה מעבר לחיפה, זה מסומך והרבה מעבר

דוד ביטן: זה עד עכו, הוא אומר

דוד ביטן:  כמה מסלולים?      

שי ששתיאל: כרגע זה שלושה בכל צד

דוד ביטן: שלא תעשו את הטעות של כל כביש 6 שנהיה כביש אגרה, אבל נוסעים אחורה, לא קדימה

שי ששתיאל: זה שלושה

שי ששתיאל:  אנחנו כותבים כרגע את מסמכי המכרז

דוד ביטן: ומה עם תאורה?      

שי ששתיאל: יהיה כמובן, כמו כל כביש - - -     

דוד ביטן: מה יש בהסכם?      

שי ששתיאל: אנחנו עוד לא בנינו אותו, אנחנו בונים אותו

דוד ביטן: אז תבנה אותו שלושה מסלולים וגם תאורה

דוד ביטן:  ותחנות רענון

שי ששתיאל: אנחנו לקחנו את כל מה שאתה אומר בחשבון, זה נלקח בחשבון

דוד ביטן: מהניסיון תלמדו

שי ששתיאל: כן

דוד ביטן: מי קורא?      

איתי עצמון: נציגי משרד האוצר

דוד ביטן: נעשה כבר בפגרה דיון על זה, יש לנו את הנושאים של הפגרה, אנחנו נכניס את הנושא של התשלומים

שי ששתיאל: לקרוא מה שהוועדה מתבקשת?      

דוד ביטן: תקרא את הנוסח

שי ששתיאל: הודעה על קביעת קטע של כביש ארצי לישראל ככביש אגרה לפי חוק כביש אגרה (כביש ארצי לישראל), התשנ"ה- 1995 בהתאם לסעיף 2 לחוק כביש אגרה (כביש ארצי לישראל), התשנ"ה- 1995, החליטה הממשלה, באישור ועדת הכלכלה של הכנסת, לקבוע כי קטעים 8 ו-1/9 -שהוא 9א'- של כביש ארצי לישראל, בקטע שבין מחלף סומך לבין מחלף בית העמק, כפי שהוא מסומן בתוכנית מתאר ארצית מס' 31א, כפי שיהיה בתוקף מעת לעת, למעט קטע הכביש המתלכד עם כביש 70 בין מחלף סומך למחלף אבליים, יהיו כביש אגרה

דוד ביטן: מי בעד? אנחנו שנינו בעד, נכון?      

אברהם בצלאל: ברור

אברהם בצלאל: בעד – 2 

אברהם בצלאל: נמנעים – אין אושר

דוד ביטן: ההחלטה עברה

דוד ביטן:  תודה רבה לכולם